b'\n_START_ARTICLE_\nFingerspill\n_START_PARAGRAPH_\nFingerspill er en musikalsk teknikk som benyttes p\xc3\xa5 gitar, banjo (\xc2\xabbanjo rolls\xc2\xbb), mandolin og andre klimpreinstrumenter. Det er vanligvis den dominante h\xc3\xa5nden, typisk den h\xc3\xb8yre, som utf\xc3\xb8rer fingerspill mens den andre h\xc3\xa5nden holder grep. Ved fingerspill lager man brutte akkorder ved at man plukker enkeltstrenger med fingrene, enten i bestemte repeterende m\xc3\xb8nstre, eller ved \xc3\xa5 musisere fritt._NEWLINE_Vanligvis benytter man fire fingre; lillefinger er sjelden i bruk i typiske m\xc3\xb8nstre.\n_START_SECTION_\nL\xc3\xa6ring\n_START_PARAGRAPH_\nInn\xc3\xb8ving av fingerspill vil i mange sjangre v\xc3\xa6re et b\xc3\xa5de teknisk og musikalsk gjennombrudd. Etter en tids nitid \xc3\xb8ving vil bevegelsene plasseres i muskelhukommelsen, som betyr at fingrene utf\xc3\xb8rer m\xc3\xb8nstre uten at man tenker p\xc3\xa5 det, og man kan fokusere p\xc3\xa5 musisering. \xc3\x85 plassere noe i muskelhukommelsen krever mange repetisjoner, og det er viktig \xc3\xa5 ikke begynne s\xc3\xa5 hurtig at man gj\xc3\xb8r feil i m\xc3\xb8nsteret kroppen skal l\xc3\xa6re, men gj\xc3\xb8r helt korrekte repetisjoner. Det fremheves ogs\xc3\xa5 at gjennomgang av repeterende \xc3\xb8velser rett f\xc3\xb8r man skal sove har positiv effekt p\xc3\xa5 hvor fort muskelhukommelsen tar over.'